Diari Oficial de la Generalitat Valenciana


Sumari del DOGV 3477, del 20-04-1999 (1999/2317)

RESOLUCIÓ de 27 de gener de 1999, del subsecretari d'Urbanisme i Ordenació Territorial, relativa a la taxació conjunta dels terrenys necessaris per a la implantació de col·lectors generals en la zona del Vedat de Torrent.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3477

Data del DOGV
:   20-04-1999

Secció del DOGV
:   V. ALTRES ANUNCIS - F) EXPROPIACIONS

Número del document
:   1999/2317


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 27 de gener de 1999, del subsecretari d'Urbanisme i Ordenació Territorial, relativa a la taxació conjunta dels terrenys necessaris per a la implantació de col·lectors generals en la zona del Vedat de Torrent. [1999/Q2317]
  
Una vegada s'han esmenat les deficiències a què fa referència l'Acord de 5 de novembre de 1998, de la Comissió Territorial d'Urbanisme, relatiu a la taxació conjunta dels terrenys necessaris per a la implantació de col·lectors generals en la zona del Vedat de Torrent, i de conformitat amb el que ordena en la Resolució de 27 de gener de 1999, del subsecretari d'Urbanisme i Ordenació Territorial, per la qual es declara definitivament aprovada aquesta taxació conjunta, cal publicar l'acord esmentat:
  
"La Comissió Territorial d'Urbanisme de València, en la sessió celebrada el 5 de novembre de 1998, va adoptar l'acord següent:
  
Vist l'expedient tramés per l'Ajuntament de Torrent que fa referència a l'expropiació pel procediment de taxació conjunta dels terrenys necessaris per a la implantació de col·lectors generals en la zona del Vedat, i de conformitat amb els següents,
  
Antecedents de fet
  
Primer
  
L'expedient es va sotmetre a informació pública per la Resolució de 25 de novembre de 1997, de l'Alcaldia; després del període d'informació pública amb notificació individual als afectats, publicacions en el diari Levante de 25 de febrer de 1998 i Butlletí Oficial de la Província número 79, de 3 d'abril de 1998, en el qual es van presentar 73 al·legacions, es va aprovar provisionalment el 23 de juny de 1998, i es va trametre l'expedient a aquest organisme per a la seua aprovació amb 4 d'agost 1998.
  
Segon
  
El projecte conté memòria, plànols de situació i quadres numèrics. També consten en l'expedient administratiu els fulls de preu just individualitzats.
  
Tercer
  
L'objecte de l'expedient és l'expropiació, pel procediment de taxació conjunta, dels terrenys necessaris per a la construcció d'una xarxa de clavegueram i d'aigües pluvials per a la zona coneguda com el Vedat. Aquesta actuació es justifica per la inexistència d'aquest servei en la zona esmentada.
  
Quart
  
El 7 d'agost de 1998, es va sol·licitar un informe a la Gerència Regional del Cadastre a la Comunitat Valenciana i al Servei de Contractació i Expropiacions de la Conselleria d'Obres Públiques, Urbanisme i Transports.
  
El Servei de Contractació i Expropiacions de la Conselleria d'Obres Públiques, Urbanisme i Transports, el 28 de setembre de 1998, va emetre un informe en el qual es consideren correctes els valors bàsics aplicats, si bé es fan determinades precisions respecte de les valoracions aplicades a les servituds i ocupacions temporals.
  
Cinqué
  
Torrent té Pla General d'Ordenació Urbana aprovat definitivament pel conseller d'Obres Públiques, Urbanisme i Transports el 26 de gener de 1990.
  
Sisé
  
La Comissió Informativa de la Comissió Territorial d'Urbanisme de València, en la sessió celebrada el 29 d'octubre de 1998, va emetre un informe relatiu al projecte de què tractem, complint així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació no ha sigut correcta, ja que no s'ha efectuat la publicació del tràmit d'informació pública en el Diari Oficial de la Generalitat Valenciana o Boletín Oficial del Estado, tal com exigeix l'article 138 del Text Refós de la Llei del Sòl de 1976, en relació amb l'article 202.3 del Reglament de Gestió Urbanística. (Es considera que la referència al Boletín Oficial del Estado s'ha d'entendre referida actualment al diari oficial de la comunitat autònoma.)
  
Segon
  
La documentació està completa, de conformitat amb el que estableix l'article 202.1 del Reglament de Gestió Urbanística.
  
Tercer
  
La declaració d'utilitat pública de l'actuació, que legitima l'actuació d'expropiació, es troba implícita en la inclusió dels col·lectors com a sistemes generals o dotacions en el pla general vigent, de conformitat amb l'article 33 de la Llei 6/1998, de 13 d'abril, sobre Règim del Sòl i Valoracions (d'ara endavant, LRSV). D'altra banda, es justifica que l'actuació constitueix un dels supòsits d'expropiació establerts en l'article 134.2 del text refós de la Llei del Sòl de 1976, en concret la realització d'actuacions aïllades en sòl urbà.
  
Quart
  
Cal aplicar el procediment de taxació conjunta, ja que aquest pot utilitzar-se en totes les expropiacions derivades de l'aplicació de la legislació urbanística, d'acord amb el que estableix l'article 36 de la LRSV.
  
Cinqué
  
Segons indica la memòria del projecte, es tracta de terrenys classificats com a sòl urbà, urbanitzable i no urbanitzable. Els criteris de valoració aplicables són els que estableix el Reial Decret Legislatiu 1/1992, ja que l'expedient es va sotmetre a informació pública abans de l'entrada en vigor de la Llei 6/1998 sobre Règim del Sòl i Valoracions.
  
Sisé
  
La Comissió Territorial d'Urbanisme és l'òrgan competent per a l'aprovació dels expedients d'expropiació pel procediment de taxació conjunta, de conformitat amb l'article 202.6 del Reglament de Gestió Urbanística i l'article 15.15 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Tenint en compte tot el que s'ha exposat anteriorment, la Comissió Territorial d'Urbanisme, en la sessió del dia el 5 de novembre de 1998, acorda:
  
1. Aprovar l'expedient de l'expropiació pel procediment de taxació conjunta dels terrenys necessaris per a l'execució dels col·lectors generals del Vedat de Torrent.
  
2. Aprovar les valoracions dels béns i drets que s'han d'expropiar proposades per l'Ajuntament de Torrent.
  
3. Declarar la urgent ocupació dels béns i drets afectats.
  
No obstant això, se'n supedita l'elevació al Jurat Provincial d'Expropiacions fins que s'acredite que el període d'informació pública s'ha completat d'acord amb la legislació vigent.
  
Contra la present resolució, que no exhaureix la via administrativa, quant al punt 3, es podrà interposar un recurs ordinari, davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de publicació.
  
Tot això, sense perjudici que es puga interposar qualsevol altre recurs que es considere oportú.
  
Respecte dels punts 1 i 2 no es pot interposar cap recurs ja que es tracta d'actes de tràmit que no donen lloc a la impossibilitat de continuar un procediment ni produeixen indefensió.
  
Així mateix, i una vegada resolt el que s'ha supeditat, cal notificar el present acord als interessats titulars de béns i drets que consten en el Projecte d'Expropiació, i adjuntar a aquest còpia del full de preu just aprovada i comunicar-los que, en el termini de 20 dies hàbils següents al de la recepció d'aquesta notificació, podran manifestar per escrit davant aquesta Comissió Territorial d'Urbanisme la seua disconformitat amb la valoració establida en l'expedient aprovat. Si, en aquest termini, els interessats no formulen oposició a la valoració, es considerarà acceptada la que es fixa en l'acte present d'aprovació de l'expedient i es considerarà determinat el preu just definitivament i de conformitat. Aquesta Comissió comunicarà al Jurat Provincial d'Expropiació Forçosa de València els fulls d'apreciació impugnats juntament amb l'expedient."
  
Tenint en compte tot el que s'ha exposat anteriorment, es considera aprovada definitivament la taxació conjunta dels terrenys necessaris per a la implantació de col·lectors generals en la zona del Vedat del municipi de Torrent.